Suulaen toimintafunktiotutkimus lapselle

Lapsellesi on varattu suulaen toimintafunktiotutkimus. Tutkimuksella selvitetään suulaen ja nielun toimintaa ja liikettä esimerkiksi puheenkehityksen viivästyksen yhteydessä. Tutkimus tehdään läpivalaisulaitteella, siinä käytetään röntgensäteilyä ja pieni määrä bariumvarjoainetta.

Lasten poliklinikka ilmoittaa sinulle ajan ja ilmoittautumispaikan kutsukirjeessä. Tässä ohjeessa kerromme tutkimuksesta ja siihen valmistautumisesta.

Tutkimukseen valmistautuminen

Lapsi on opetellut foniatrian poliklinikalta etukäteen saamansa lauseet.

Tutkimuksen suorittaminen

Tutkimus kestää noin puoli tuntia. Tutkimuksen tekee röntgenlääkäri.

Röntgenhoitaja valmistelee lapsen tutkimukseen. Lapsen sieraimiin tiputetaan pipetillä muutama tippa barium- varjoainetta nenänielun merkkaamiseksi. Kuvauksen aikana lapsi istuu tutkimustelineellä ja toistaa röntgenlääkärin ohjeen mukaan opeteltuja lauseita. Lääkäri läpivalaisee nenänielun aluetta etu- ja sivusuunnassa. Tutkimuksessa on mukana myös puheterapeutti, joka videoi läpivalaisukuvan.

Tutkimuksen jälkeen huomioitavaa

Varjoaine poistuu nenänielusta osin niistämällä, osin suoliston kautta.

**Yhteystiedot**

Tutkimuspaikka: Oys Keskusröntgen (F-röntgen), sisäänkäynti N (Kajaanintie 50, Oulu) tai sisäänkäynti G (Kiviharjuntie 9, Oulu), sijainti N4, kerros 1, aula 1.

Tiedustelut: arkisin klo 8.00- 11.00 ja 12.00- 14.00 puh. 08 315 3286 (Keskusröntgen).

Lääkitykseen, esivalmisteluihin tai vuodeosastolla oloon liittyvissä asioissa, ota yhteyttä toimenpideajan antaneeseen yksikköön (poliklinikka, vuodeosasto). Puhelinnumero on ajanvarauskirjeessä.